नई दिल्ली - केंद्र सरकार देश में खाद्य पदार्थ के बढ़त दाम से चिंता में बिया, चिंता तब अवुरी बढ़ जाता जब महंगाई बहुत तेज़ी से ऊपर जा रहल होखे।
सरकार ए महंगाई प लगाम लगावे खातिर कुछ कदम उठावे के घोषणा कईलस, जवना में खाद्य पदार्थ के जमाखोरी करेवाला लोगन के इहाँ छापामारी शामिल बाटे। सरकार आलू-पियाज़ के बढ़त दाम के रोके खातिर अयीसन कदम उठवले बिया।
गृह मंत्री राजनाथ सिंह दिल्ली के उपराज्यपाल नजीब जंग के संगे बैठक कईले अवुरी कहले कि, राजधानी में आलू पियाज़ के बढ़त दाम के रोके खातिर सभ जरूरी उपाय कईल जाए अवुरी पक्का कईल जाए कि राजधानी में आलू-पियाज़ ठीक भाव से मिले।
मालूम रहे कि, राजधानी दिल्ली में पियाज़ के भाव पिछला कुछ दिन 100% के करीब बढ़ चुकल बा। आज राजधानी में पियाज़ 30 से 35 रुपया प्रति किलो के भाव से बिकता, जवन कि एक महिना पहिले 15 से 20 रुपया प्रति के भाव से बिकत रहे। इहे हाल आलू के भी बाटे, एक महिना आलू के भाव 20 रुपया प्रति किलो रहे, जवन कि आज 30 रुपया प्रति किलो से ऊपर पहुँच गइल बा।
बैठक के बाद राजनाथ सिंह कहले कि, जमाखोरी करेवाला लोगन प छापामारी करे के आदेश के बाद 540 जगह प छापा मारल जा चुकल बा। राजनाथ सिंह कहले कि, एकरा से पछिला महिना में भी 1082 जगह छापामारी हो चुकल बा।
हालांकि, राजनाथ सिंह अवुरी उनुका मंत्रालय के अधिकारी इ ना बतवले कि, ए छापामारी में कतना जगह आलू-पियाज़ मिलल बा। संगही, सरकार इ बतावे में भी असफल बिया कि, आलू-पियाज़ राखे के निर्धारित सीमा कतना बाटे।
ए हालत में चावल अवुरी दाल निहन चीज़ त छापा में धराई लेकिन आलू-पियाज़ पहिले निहन ही बनल रही।
देश के राजधानी दिल्ली में ए समय राष्ट्रपति शासन लागल बा अवुरी एहसे एकर सीधा नियंत्रण गृह मंत्रालय के हाथ में बाटे।
गृह मंत्री राजनाथ सिंह कहले कि, जमाखोरी करेवाला लोगन प छापामारी के कार्यक्रम जारी रही। गृहमंत्री के दावा बा कि सरकार जनता के जादा से जादा राहत पहुंचावे के कोशिश करतिया।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva